**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί** **Αρχής Παιγνίων και Εποπτείας Καζίνου Κύπρου - Θέση Εκτελεστικού Διευθυντή (Σχέδια Υπηρεσίας) Κανονισμοί του 2022»**

**Παρόντες:**

Νίκος Τορναρίτης, πρόεδρος Γιώργος Κουκουμάς

Φωτεινή Τσιρίδου Σωτήρης Ιωάννου

Νίκος Γεωργίου Κωστής Ευσταθίου

Άριστος Δαμιανού

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της η οποία πραγματοποιήθηκε στις 9 Μαρτίου 2022.

Σκοπός των κανονισμών, οι οποίοι εκδίδονται δυνάμει των διατάξεων του άρθρου 4 του περί Νομικών Προσώπων Δημοσίου Δικαίου (Διορισμός Γενικών Διευθυντών) Νόμου, είναι ο καταρτισμός σχεδίου υπηρεσίας για τη θέση Εκτελεστικού Διευθυντή στην Εθνική Αρχή Παιγνίων και Εποπτείας Καζίνου Κύπρου, ώστε να δημιουργηθεί δομή στην εν λόγω Αρχή και να καταστεί δυνατή η εφαρμογή των διατάξεων της νομοθεσίας που τη διέπει.

Σύμφωνα με τα στοιχεία που κατατέθηκαν στην επιτροπή, οι προτεινόμενοι κανονισμοί αποσκοπούν στον καθορισμό των γενικών καθηκόντων και των βασικών προσόντων και διοικητικών ικανοτήτων που απαιτούνται, ώστε να καταστεί δυνατή η πλήρωση της θέσης του Εκτελεστικού Διευθυντή στην Εθνική Αρχή Παιγνίων και Εποπτείας Καζίνου Κύπρου για την εύρυθμη και αποτελεσματική λειτουργία της.

Συναφώς, επισημαίνεται ότι οι υπό συζήτηση κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε συνεδρία της, που πραγματοποιήθηκε στις 2 Μαρτίου 2022, στην παρουσία εκπροσώπων του Τμήματος Δημόσιας Διοίκησης και Προσωπικού του Υπουργείου Οικονομικών. Ακολούθως, η υποεπιτροπή εισηγήθηκε στην επιτροπή την υποβολή των κανονισμών στην ολομέλεια του σώματος για έγκριση.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της έγκρισης των κανονισμών.

2. Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της επιτροπής βουλευτής του Εθνικού Λαϊκού Μετώπου και το μέλος της επιτροπής βουλευτής του Κινήματος Σοσιαλδημοκρατών ΕΔΕΚ επιφυλάχθηκαν να τοποθετηθούν κατά τη συζήτηση των κανονισμών στην ολομέλεια του σώματος.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, υπό το φως των πιο πάνω υποβάλλει την παρούσα έκθεσή της για σκοπούς λήψης τελικής απόφασης επί των κανονισμών στο στάδιο της συζήτησής τους στην ολομέλεια του σώματος.

14 Μαρτίου 2022

Αρ. Φακ.: 23.03.059.020-2022

AOΛ/ΝΧ,ΑΓ/ΘΗ